Nariadenie Komisie (EHS) č. 95/83
zo 17. januára 1983,
ktorým sa mení a dopĺňa nariadenie (EHS) č. 3303/82 v súvislosti s niektorými koeficientmi používanými pre mliečne výrobky zapracované do kŕmnych zmesí
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 974/71 z 12. mája 1971 o niektorých opatreniach konjunkturálnej politiky, ktoré sa majú vykonať v poľnohospodárstve po dočasnom rozšírení fluktuačného pásma mien niektorých členských štátov [1], naposledy zmenené a doplnené nariadením (EHS) č. 3439/82 [2], najmä na jeho článok 6,
keďže nariadením Komisie (EHS) č. 1235/82 [3], naposledy zmeneným a doplneným nariadením (EHS) č. 88/83 [4], boli stanovené náhradné peňažné čiastky zavedené nariadením (EHS) č. 974/71;
keďže nariadenie Komisie (EHS) č. 3302/82 [5] vzhľadom na významnú zmenu predajnej ceny sušeného odstredeného mlieka 3. novembra 1982 s účinnosťou od 20. decembra 1982 ustanovuje nové koeficienty vzťahujúce sa na odstredené sušené mlieko a krmivo pre zvieratá obsahujúce odstredené sušené mlieko, predávané za osobitných podmienok stanovených v nariadeniach Komisie (EHS) č. 368/77 [6] a (EHS) č. 443/77 [7], naposledy zmenených a doplnených nariadením (EHS) č. 85/83 [8]; keďže určité množstvo sušeného odstredeného mlieka, vykúpené pred daným dátumom, umiestnené do vzdialených skladov, nemohlo byť prepravené pred 20. decembrom 1982;
keďže by malo byť ustanovené, aby predajcovia za istých podmienok a na základe ich žiadosti mali, v spojení s týmito množstvami, prospech z minulých koeficientov;
keďže opatrenia ustanovené v tomto nariadení sú v súlade so stanoviskom Riadiaceho výboru pre obilniny a Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
K článku 1 nariadenia (EHS) č. 3303/82 sa týmto pridáva toto:
"3. Koeficienty 0,30 a 0,53 však na základe žiadosti predajcov zostávajú v platnosti pre tie množstvá výrobkov, pre ktoré sa predložia dôkazy, že dané sušené odstredené mlieko bolo kúpené pred 3. novembrom 1982."
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Bude sa uplatňovať od 20. decembra 1982.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. januára 1983